CELEX: C2005/057/55
Language: el
Date: 2005-03-05 00:00:00
Title: Υπόθεση T-486/04: Προσφυγή του Χρήστου Μιχαήλ κατά της Επιτροπής των Ευρωπαϊκών Κοινοτήτων, που ασκήθηκε στις 13 Δεκεμβρίου 2004

5.3.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 57/32
            
         Προσφυγή του Χρήστου Μιχαήλ κατά της Επιτροπής των Ευρωπαϊκών Κοινοτήτων, που ασκήθηκε στις 13 Δεκεμβρίου 2004
   (Υπόθεση T-486/04)
   (2005/C 57/55)
   Γλώσσα διαδικασίας: η γαλλική
   Ο Χρήστος Μιχαήλ, κάτοικος Βρυξελλών, εκπροσωπούμενος από τον δικηγόρο Χαράλαμπο Μεϊντάνη, άσκησε ενώπιον του Πρωτοδικείου των Ευρωπαϊκών Κοινοτήτων, στις 13 Δεκεμβρίου 2004, προσφυγή κατά της Επιτροπής των Ευρωπαϊκών Κοινοτήτων.
   Ο προσφεύγων ζητεί από το Πρωτοδικείο:
   
               —
            
            
               να ακυρώσει την απόφαση της καθής της 20ής Μαρτίου 2004, με την οποία απορρίφθηκε σιωπηρά η αίτησή του για την παροχή βοήθειας δυνάμει του άρθρου 24 του Κανονισμού Υπηρεσιακής Καταστάσεως (ΚΥΚ), την οποία είχε υποβάλει ο προσφεύγων στις 20 Νοεμβρίου 2003, καθώς και την απόφαση της 13ης Σεπτεμβρίου 2004, με την οποία απορρίφθηκε η ένσταση που υπέβαλε ο προσφεύγων·
            
         
               —
            
            
               να αποφανθεί κατά νόμο επί των δικαστικών εξόδων.
            
         Ισχυρισμοί και κύρια επιχειρήματα
   Ο προσφεύγων, υπάλληλος της Επιτροπής, υπέβαλε στις 20 Νοεμβρίου 2003, αίτηση παροχής βοήθειας δυνάμει του άρθρου 24 του ΚΥΚ, ισχυριζόμενος ότι υφίστατο ηθική παρενόχληση από τη διοίκηση του θεσμικού οργάνου του. Με την προσφυγή του σκοπεί στην ακύρωση της αποφάσεως με την οποία απορρίφθηκε σιωπηρά η αίτησή του αυτή, καθώς και της αποφάσεως με την οποία απορρίφθηκε η ένσταση που υπέβαλε δυνάμει του άρθρου 90, παράγραφος 2, του ΚΥΚ.
   Ο προσφεύγων προσάπτει στην καθής ότι δεν έδωσε συνέχεια στις καταγγελίες του σχετικά με παρατυπίες στον τομέα της επαληθεύσεως και του ελέγχου των κοινοτικών συγχρηματοδοτήσεων, αλλά ότι, αντιθέτως, λόγω ακριβώς των καταγγελιών αυτών, τον αντιμετώπισε κατά τρόπο ώστε να τον εκφοβίσει και να διακυβεύσει την καριέρα του. Επικαλείται, προς στήριξη της προσφυγής του, τα άρθρα 12α, 21α, 22β και 24 του ΚΥΚ, τις διατάξεις του Δημοσιονομικού Κανονισμού, την αρχή της χρηστής οικονομικής διαχείρισης και την προστασία των οικονομικών συμφερόντων της Επιτροπής, την αρχή της ορθής και ίσης μεταχειρίσεως των υπαλλήλων, καθώς και πρόδηλη πλάνη εκτιμήσεως εκ μέρους της Επιτροπής.